মাসও ঘুরল না। তার আগেই ছাঁটাই ইস্টবেঙ্গলের চতুর্থ বিদেশি ইলদার আমিরভ। এশীয় কোটায় নতুন ফুটবলারের নামও এদিন চূড়ান্ত করে ফেললেন লাল-হলুদ কর্মকর্তারা।
উজবেকিস্তানের আমিরভ তুরস্কে হিমশীতল তাপমাত্রায় খেলতে অভ্যস্ত। শীতকালেই কলকাতা কিংবা গোয়ার তাপমাত্রাতেই মানিয়ে নিতে পারছিলেন না তিনি। আসন্ন গরমে তার দশা কী হবে, সেটা আন্দাজ করেই গলদঘর্ম দশা হয়েছিল ইস্টবেঙ্গলের কর্তাদের।
তাই ট্রান্সফার উইন্ডোর শেষ দিনেই কোনও ঝুঁকি না নিয়ে আমিরভকে বদলে ফেললেন কর্মকর্তারা। তাৎপর্যপূর্ণভাবে আমিরভের ছাঁটাইয়ের দিনেই এশীয় কোটার বিদেশি চূড়ান্ত করে ফেললেন তাঁরা। ইনি অস্ট্রেলীয় ক্রিস্টোফার পাইন।

সূত্রের খবর, অস্ট্রেলীয় এই ফুটবলারকে বাছাই করেছেন স্বয়ং কোচ ট্রেভর মর্গ্যান। পাইনের বায়োডেটাও বেশ ঝলমলে। দেশের জার্সিতে ১৪টি ম্যাচে অংশ নিয়ে ১টি গোলও রয়েছে তাঁর। অনূর্ধ্ব-১৬ ও অনূর্ধ্ব-১৮ দলের নিয়মিত সদস্য ছিলেন তিনি। ক্লাবের কেরিয়ারও কোনও অংশ কম নয় তাঁর। দশটি পৃথক পৃথক ক্লাবের হয়ে ১৬৭টি ম্যাচে অংশ নিয়ে ৬২টি গোলও রয়েছে তাঁর।
২০০৯-১০ মরশুমে সিডনি এফসির জার্সিতে এ-লিগ চ্যাম্পিয়নশিপ ও প্রিমিয়ারশিপ জিতেছিলেন। সিডনিরই অপর ক্লাব সিডনি ইউনাইটেডের হয়ে জিতেছেন ওয়ারাথ কাপ।
এমনিতে চলতি মরশুমের শুরুতেই হাওকিপ, ওয়েডসন, রবিন সিংহ এবং উইলিস প্লাজাদের নিয়ে গড়া লাল-হলুদ আক্রমণ ঘুম ছুটিয়েছে বাকি দলগুলোর। কোনও সন্দেহ নেই পাইনের মতো গোলক্ষুধার্ত স্ট্রাইকার এই লাইন-আপে যোগ দিলে রোখা মুশকিল হবে ইস্টবেঙ্গলকে।
দেখে নিন পাইনের খেলার ভিডিও...